Գիտաժողովը նույն տրամաբանությամբ շարունակվեց նաև հաջորդ օրը: Օրվա զեկուցումներից կարելի է առանձնացնել մի քանիսը, որոնք աչքի ընկան հատկապես իրենց գիտական-հետազոտական բնույթով: Հնագետ Սիմոն Հմայակյանի զեկուցումն ուրարտական հուշարձանները «Սասնա ծռերի» և ժողովրդական ավանդությունների լույսի տակ քննելու նորովի փորձ էր: Հատկապես հետաքրքիր էր լսել Խորենացու` Մհերի դռանն առնչվող հիշատակումների և հնագետների որոնումների մասին: ԵՊՀ դասախոս, էպոսագետ Հայկ Համբարձումյանը խոսեց էպոսների և հատկապես «Սասնա ծռերի» մոտիվային ուղեցույցների ստեղծման անհրաժեշտության մասին: Այնուհետև ելույթ ունեցան Աբխազիայից ժամանած ակադեմիկոսներ Զուրաբ Ջապուան և Շոթա Սալակայան: Առաջինի զեկուցումը նվիրված էր աբխազական էպոսի կերպարներից Աբրսկիլի և հայկական Փոքր Մհերի համեմատական քննությանը: Շոթա Սալակայան կարդաց զեկուցում «Քարի և մետաղի դերը նարտական էպոսի նախասկզբնական միջուկի թվագրման գործում» վերնագրով: Արտերկրյա մասնակիցներից հարկ է նշել նաև հայտնի հայագետ, ԱՄՆ Կալիֆորնիայի համալսարանի պրոֆեսոր Պիտեր Քաուիին, որի զեկուցումն անդրադառնում էր 16-րդ դարի պորտուգալացի ճանապարհորդների` հայկական էպոսին առնչվող գրառումներին: Գիտաժողովում ընթերցվեց նաև Հնդկաստանի Նոր Դելիի Ազգային թանգարան-ինստիտուտի պրոֆեսոր Արփութա Ռանի Սենգուպտայի զեկուցումը` նվիրված բենգալական ժողովրդական էպոսին: Ցավոք տիկին Սենգուպտան չէր կարողացել ժամանել Երևան: Զեկուցումներով հանդես եկան նաև Վ. Բրյուսովի անվան պետական լեզվաբանական համալսարանի պրոֆեսորներ Ելենա Կարաբեկովան և Նատալյա Խաչատրյանը: